stanford-oval/wikipedia huggingface dataset:
אירוויזיון 2019
שאלת קיומו של האירוויזיון בישראל

במהלך שלושת החודשים שלאחר זכייתה של ישראל באירוויזיון 2018, עמדו על הפרק מספר סוגיות שעלולות היו למנוע מישראל לארח בסופו של דבר את התחרות. להלן הבולטות שבהן:
על פי החוק לפיצול תאגיד השידור הישראלי, שיזם ראש ממשלת ישראל בנימין נתניהו, חטיבת החדשות של התאגיד נקבעה להתפצל ממנו לתאגיד נפרד, אך הפיצול הוקפא בצו ביניים של בג"ץ. אם צעד זה היה מיושם (כלומר, אם בג"ץ היה דוחה את העתירה לביטול החוק), תאגיד השידור היה מאבד את חברותו באיגוד השידור האירופי, והייתה נשללת ממנו הזכות ליטול חלק באירוויזיון, קל וחומר לארחו. לאחר שנתניהו קיבל את חוות דעתו של היועץ המשפטי לממשלה, אביחי מנדלבליט, לפיה פיצול התאגיד עלול לפגוע בקיום התחרות בישראל, ועל מנת לאפשר את אירוח האירוויזיון בישראל, חזר בו נתניהו מדרישתו לפיצול התאגיד, וב-19 ביולי 2018 אושר בכנסת ביטול חוק הפיצול.
ב-3 ביולי 2018 דווח בתוכנית ערב טוב עם גיא פינס כי תאגיד יוניברסל מתכנן להגיש תביעה נגד יוצרי השיר "Toy", דורון מדלי וסתיו בגר, בטענה להפרת זכויות יוצרים, על העתקה, לכאורה, משירם "Seven Nation Army" (אנ') של להקת הווייט סטרייפס. איגוד השידור האירופי הגיב לדיווח ואמר: "אין לנו זמן לעסוק בשמועות – אנחנו נערכים לאירוויזיון בישראל".
סירובה של הממשלה לממן את האירוויזיון (כולל הפיקדון הראשוני), ומאידך, סירובו של התאגיד לשלם את הפיקדון מהתקציב השנתי שלו או לקחת הלוואה מהמדינה, בטענה שבמקרה בו האירוויזיון לא יתקיים בישראל, התאגיד יהיה בגירעון תקציבי ומצב זה מנוגד לחוק השידור הציבורי. התאגיד דרש שבמקרה בו האירוויזיון בישראל יבוטל בגלל סיבה שאינה תלויה בתאגיד (כגון אירוע ביטחוני), המדינה תהיה ערבה, אך זו סירבה בטענה שלתאגיד תקציב מספיק כדי לממן את האירוויזיון. יממה לפני המועד הסופי להגשת הפיקדון, התאגיד ביקש הארכה של שבועיים, שאיגוד השידור האירופי אישר. הסכסוך והדיונים נמשכו עד ליום המועד הסופי להגשת הפיקדון, בו לבסוף הוחלט שבמקרה של ביטול שאינו תלוי בתאגיד, המדינה תיתן ערבות.
אירועים > מיקום

על פי בקשת איגוד השידור האירופי, בחירת העיר המארחת בוצעה בשיטה של מכרז, בדומה לשיטה שהונהגה בשאר המדינות המארחות את התחרות. ב-10 ביולי 2018 תאגיד השידור הישראלי פרסם מסמך דרישות בהן נדרשה לעמוד כל עיר שרוצה לארח את התחרות בשטחה. "כאן" פנו לארבע ערים.
חיפה הודיעה כי תציע מועמדות לאירוח התחרות באצטדיון סמי עופר, שיקורה במיוחד לשם כך. עם זאת, ב-22 ביולי 2018 פורסם כי העירייה לא הגישה בסופו של דבר הצעה, לאחר שקילה מחדש של גובה העלויות הצפוי. הצעתה של מצדה נפסלה אף היא, משום שלא כללה אולם סגור שיוקצה לצורך התחרות, בניגוד לתקנות. כאשר עיריית ירושלים הגישה את הצעתה לתאגיד ביקשה שלא לחלל את השבת במהלך החזרות ובקיום התחרות.
ב-29 וב-30 באוגוסט 2018 בדקו נציגי איגוד השידור האירופי את המקומות האפשריים בירושלים, תל אביב ואילת. ב-30 באוגוסט הודיע המפקח הראשי לאירוויזיון יאן אולה סאנד בריאיון לערוץ כאן 11 כי אילת יצאה מהמרוץ לאירוח האירוויזיון.
ב-13 בספטמבר פורסם כי איגוד השידור האירופי בחר בתל אביב לארח את אירוויזיון 2019 ושהאירוע עתיד להתקיים בביתן 2 של מרכז הירידים. לכבוד האירוויזיון מרכז הירידים שינה את שמו ל-"אקספו תל אביב". בסוף מרץ החלה הקמת היציעים והבמות ובתחילת מאי החלו בביתן החזרות לקראת המופעים החיים.
בשל מספר המקומות הנמוך בביתן 2, לעומת התחרויות משנים קודמות, הוחלט להפריד בשנה זו את הגרין רום מאולם התחרות, ביתן 2, ולהעביר אותו לביתן 1. בסופו של דבר מספר הכרטיסים שהוצעו למכירה בביתן 2 היה 7,300 ובביתן 1, 1,500.
מסמל את האתר הנבחר
מסמל את האתר שהגיע למיקום השני
| עיר | מיקום | תכולת קהל | הערות |
| --- | --- | --- | --- |
| אילת | נמל אילת | 10,000 | הצבת מכולות וקירוי בין שני ההאנגרים בנמל. |
| אילת | קניון אייס מול | 7,500 | המרת הקניון לאולם. |
| באר שבע | אצטדיון טרנר | 16,126 | ההצעה הותנתה בבניית גג זמני או קבוע לכיסוי מלא לאצטדיון. |
| חיפה | אצטדיון סמי עופר | 30,870 | ההצעה הותנתה בבניית גג זמני או קבוע לכיסוי מלא לאצטדיון. |
| ירושלים | פיס ארנה | 11,000 | - |
| ירושלים | אצטדיון טדי | 34,000 | ההצעה הותנתה בבניית גג זמני או קבוע לכיסוי מלא לאצטדיון. |
מצדה: שתי המועמדויות היו תלויות בבניית אולם חדש.
פתח תקווה: שתי המועמדויות היו תלויות בבניית אולם חדש.
| תל אביב | אקספו תל אביב, ביתן 2 | 10,000 | ניתן לבנות תוספת לאולם, שתגדיל את תכולת הקהל בו ל-10,000 איש. |
| תל אביב | היכל מנורה מבטחים | 10,383 | - |
אירועים > טקס העברת מפתחות האירוויזיון

ב-28 בינואר 2019 התקיים במוזיאון לאמנות בתל אביב טקס העברת מפתחות האירוויזיון מליסבון לתל אביב, וכן הגרלה בה חולקו המדינות המשתתפות לשני חצאי הגמר. המדינות חולקו לסלים על פי דפוסי הצבעה משנים קודמות:
| סל ראשון | סל שני | סל שלישי | סל רביעי | סל חמישי | סל שישי |
| --- | --- | --- | --- | --- | --- |
|  אלבניה אלבניה  קרואטיה קרואטיה  מונטנגרו מונטנגרו  מקדוניה הצפונית מקדוניה הצפונית  סלובניה סלובניה  סרביה סרביה |  אסטוניה אסטוניה  איסלנד איסלנד  דנמרק דנמרק  נורווגיה נורווגיה  פינלנד פינלנד  שוודיה שוודיה |  ארמניה ארמניה  אוקראינה אוקראינה  אזרבייג'ן אזרבייג'ן  בלארוס בלארוס  גאורגיה גאורגיה  רוסיה רוסיה |  אוסטרליה אוסטרליה  אירלנד אירלנד  לטביה לטביה  ליטא ליטא  פולין פולין  פורטוגל פורטוגל |  אוסטריה אוסטריה  בלגיה בלגיה  צ'כיה צ'כיה  הונגריה הונגריה  הולנד הולנד  שווייץ שווייץ |  יוון יוון  קפריסין קפריסין  מלטה מלטה  רומניה רומניה  מולדובה מולדובה  סן מרינו סן מרינו |
אירועים > אירוע השטיח הכתום וטקס הפתיחה

אירוע השטיח הכתום בו הוצגו כל המתמודדים ומשלחותיהם בפני העיתונאים והמעריצים, התקיים בכיכר הבימה במרכז תל אביב ב-12 במאי 2019 בשעה 19:00. טקס הפתיחה הועבר באולם צ'ארלס ברונפמן. מנחת האירוע הייתה נועה תשבי, ומי שקיבלו את פני האמנים בתחילת המסלול היו ליאון רוזנברג, שני נחשוני ונדב אבקסיס.
אירועים > כפר האירוויזיון

כפר האירוויזיון (היורו-וילג') מתקיים מסורתית בכל שנה בכל עיר מארחת. הכפר פתוח לקהל הרחב ומאפשר לחובבי התחרות, תיירים ומקומיים לקחת חלק ללא קניית כרטיסים למופע עצמו. הכפר תוכנן כיעד מרכזי לחגיגות. עיריית תל אביב הקימה את אחד מכפרי האירוויזיון הגדולים בתולדות התחרות. הכפר היה פתוח במשך כתשעה ימים בפארק צ'ארלס קלור על שפת הים בתל אביב, והורכב משבעה מתחמים - הופעות, תקליטנים, ספורט, יוגה, אוכל ישראלי ועוד. במקביל, הוקמו דוכני פעילויות של נותני החסויות לתחרות ודוכני מזכרות רשמיים. רגעי השיא של הכפר היו הקרנות על מסכי ענק של חצאי הגמר והגמר, וכן הופעות של אמנים ישראלים רבים שלקחו חלק.
אירועים > תיירות

ההערכות הראשוניות לכמות התיירים שיגיעו לישראל לכבוד התחרות הייתה כ-20 אלף, וזאת בהתאם לכמויות שבאו לתחרויות קודמות. שהביאו לרעיונות ללינה של תיירים באניות מול חופי תל אביב ובעיר אוהלים בגני יהושע. בסופו של דבר באו אליה כ-6,000 תיירים בלבד (לא כולל עיתונאים וחברי המשלחות). כאשר המחירים היקרים של הכרטיסים ובתי המלון, לצד המרחק היחסי של ישראל מערים אירופאיות אחרות ניתנו כסיבות העיקריות למיעוט התיירים.
אירועים > לילה לבן

עיריית תל אביב הקדימה את אירועי הלילה הלבן ללילה שאחרי חצי הגמר השני ב-16 במאי. בלילה הזה התקיים ברחובות העיר פסטיבל בינלאומי שנמשך לאורך כל הלילה.
הפקה

אירוויזיון 2019 הופק על ידי כאן. גורמים רבים שיתפו פעולה ולקחו חלק, בהם עיריית תל אביב, רשת מדיה ומשרד התיירות. חברת MyHeritage הישראלית הייתה נותנת החסות הרשמית של התחרות.
יובל כהן, עורך ובמאי "The Voice ישראל", "רוקדים עם כוכבים" ואחד משידורי הקדם-אירוויזיון, מונה לעורך ובמאי ראשי של אירוויזיון 2019. במקביל, נבחרה זיוית דוידוביץ למפיקה הראשית של התחרות. טל פורר היה המפיק והמעבד המוזיקלי של האירוויזיון. פורר עיבד והלחין את כל הקטעים האומנותיים ואת ה"גלויות". בנוסף, הבמאית קרן חכמה והארט דיירקטור שמואל בן שלום מונו כאחראים על נראות ה"גלויות".
הדמיה ראשונית לבמת האירוויזיון שעוצבה על ידי המעצב פלוריאן וידר פורסמה לראשונה ב-27 בדצמבר 2018. בהמשך פורסם הסמליל הרשמי של התחרות, שהיה צורה קינטית מוזהבת שנוצרה מאיחוד של שלושה משולשים, המשקפים זה את זה, זוהרים יחד כגוף אחד, ומבטא רעיונות של הכלה, גיוון ואחדות, בהשראת הסלוגן "Dare to Dream". הלוגו שאב השראה גם מעיצוב הבמה של התחרות, שעשה שימוש בצורות ובמבנים של משולשים. משרד הכרטיסים "לאן" ניהל את מכירת הכרטיסים לאירוע.
ב-1 באפריל 2019 פורסם שהוקפאו ההכנות לאירוויזיון בשל אי העברת כספי האבטחה, שאמורים להיות ממומנים על ידי מספר משרדים ממשלתיים והתאגיד. עקב זאת, לא ניתן להכניס ציוד למתחם האירוויזיון ולהקים את המבנה עבור התחרות. עיכוב זה גורר הוצאות נוספות לתאגיד, עבור העסקת העובדים שאמורים להיות מעורבים בהקמה אך אינם יכולים לבצע את תפקידם. בעקבות זאת, שיגר המפקח על התחרות מכתב לראש הממשלה. בעקבות ההתערבות מצד ה-EBU, משרד ראש הממשלה הסכים לשלם את חלקו של משרד התיירות כדי לאפשר את המשך קיום ההפקה.
במהלך ההכנות לאירוע נהרג נהג משאית שנפגע מציוד תאורה שנפל עליו במהלך הפריקה.
הפקה > מנחים

הדוגמנית והשחקנית הישראלית גל גדות דחתה את פניית "כאן" להנחות את התחרות, בטענה לעומס בלוח הזמנים שלה. גם שירי מימון ויתרה על התפקיד. באודישנים להנחיית האירוויזיון השתתפו: ארז טל, ליאור סושרד, בר רפאלי, נועה תשבי, אניה בוקשטיין, אסי עזר, לירון ויצמן, ליאון רוזנברג, אקי אבני, גיא זו-ארץ, רומי נוימרק, לוסי איוב, גאולה אבן-סער ועופר נחשון.
ב-25 בינואר 2019 הודיע "כאן" באופן רשמי שמנחי התחרות הם בר רפאלי וארז טל, אסי עזר ולוסי איוב. טל שידר יחד עם עידית הרשקוביץ את גמר אירוויזיון 2018 בטלוויזיה וברדיו, בשידור ראשון של תאגיד "כאן", בו זכתה ישראל במקום הראשון. עזר מנחה, מאז עונתה הראשונה, את התוכנית "הכוכב הבא לאירוויזיון", אשר שולחת מאז 2015 את נציג ישראל לאירוויזיון. איוב הייתה מגישת הנקודות מטעם ישראל באירוויזיון 2018.
הפקה > גלויות

כל המבצעים מהמדינות המשתתפות בתחרות האירוויזיון הגיעו לישראל החל מראשית חודש מרץ, כדי להצטלם לקטעים הקצרים המוקרנים במהלך המופע לפני כל ביצוע כל אחד מהשירים, ומכונים "הגלויות". אורכו של כל קליפ הוא 40–60 שניות. הקונספט אשר נבחר ללוות את הגלויות הוא "רוקדים את ישראל". המטרה העיקרית היא לחבר בין משתתפי התחרות לנופיה היפים וההיסטוריים של מדינת ישראל בצלילים ובתנועה.
את הצילומים הובילו רקדנים שונים כגון: אנה ארונוב, סטפן לגר, דנה פרידר, עידן שרעבי, אור כחלון, רונה-לי שמעון, להקת "בת שבע", הבלט הישראלי ואף נבחרת השחייה האמנותית של ישראל. הרקדנים רקדו בסגנונות שונים – מהיפ הופ ופארקור ועד למחול מודרני ובלט. נציגי המדינות המשתתפות הצטרפו בכל גלויה אל הריקוד אשר הובילו הרקדנים השונים בכל פעם בנוף ישראלי שונה.
הבמאית האחראית על הגלויות היא קרן חכמה, אשר ביימה את הקליפ לשירה של נטע ברזילי, "Toy".
הפקה > צופים

איגוד השידור האירופי (EBU) פרסם לאחר התחרות כי 182 מיליון צופים צפו בלפחות דקה מאחד המשדרים של תחרות האירוויזיון 2019. מדובר בצופים אשר צפו בשידור חי ברשתות הטלוויזיה השונות בעולם ובעמוד הרשמי של האירוויזיון ביוטיוב. מדובר ב-6 מיליון צופים פחות מאירוויזיון 2018 אשר נערך בליסבון שבפורטוגל. בתחרות של 2019 השתתפו שתי מדינות פחות לעומת שנת 2018: 41 מדינות לעומת 43.
הפקה > נגישות

תומר לוי, סטודנט באוניברסיטת בן-גוריון בנגב ובוגר תוכנית מנהיגות של קרן אדמונד דה רוטשילד, הגיע להסכם עם "כאן" על הנגשת אירוויזיון 2019 לחירשים בישראל בערוץ "כאן" ייעודי ביוטיוב, לפי עמדת איגוד השידור האירופי. ההנגשה לחירשים שודרה עם תרגום לשפת הסימנים הישראלית במסך מלא. שני ערוצי "כאן" נוספים ביוטיוב הנגישו בעברית את תחרות הזמר לאנשים עם מוגבלות קוגניטיבית ולעיוורים בישראל. ההנגשה לאנשים עם מוגבלות קוגניטיבית נעשית באמצעות פישוט סימולטני, וההנגשה לעיוורים נעשית באמצעות תיאור קולי, כמו שידורי נחמיה בן אברהם כתב הספורט, כפי שאמר עמוס באר מנכ"ל הספרייה המרכזית לעיוורים, לקרן נויבך ברדיו כאן ב'.
מדינות משתתפות

42 מדינות אישרו את השתתפותן בתחרות, כאשר 6 מהן הבטיחו את מקומן בגמר ולפיכך היו צפויות להשתתף 18 מדינות בכל אחד מחצאי הגמר. בפברואר 2019 אוקראינה פרשה מהתחרות, ובכך נותרו 41 מדינות, כך שהיו 17 בחצי הגמר הראשון ו-18 בשני.
מדינות משתתפות > חצי גמר 1

חצי גמר זה התקיים ב־14 במאי והשתתפו בו 17 מדינות, ובו הצביעו גם המדינות הבאות המשתתפות אוטומטית בגמר: ישראל, צרפת וספרד.
בפתיחת האירוע הופיעה נטע ברזילי עם השיר "Toy" ובחלק האמנותי של התחרות השתתפה דנה אינטרנשיונל עם השיר "Just the Way You Are".
בסיום המופע הוגרלו המדינות לחלק הראשון והשני של הגמר במרכז התקשורת אשר הוקם במתחם האקספו בהנחיית סיוון אברהמי.
| סדר | מדינה | שפה | אמן | שיר | תרגום | מקום | ניקוד | שופטים | קהל |
| --- | --- | --- | --- | --- | --- | --- | --- | --- | --- |
| 1 | קפריסין קפריסין | אנגלית | טאמטה | "Replay" | הילוך חוזר | 9 | 149 | 95 | 54 |
| 2 | מונטנגרו מונטנגרו | אנגלית | D mol | "Heaven" | גן עדן | 16 | 46 | 31 | 15 |
| 3 | פינלנד פינלנד | אנגלית | דארוד וסבסטיאן ריימן | "Look Away" | מסתכלים הרחק | 17 | 23 | 9 | 14 |
| 4 | פולין פולין | פולנית ואנגלית | טוליה | "Pali Się" | זה עולה באש | 11 | 120 | 60 | 60 |
| 5 | סלובניה סלובניה | סלובנית | זאלה קראל וגשפר שנטל | "Sebi" | לעצמך | 6 | 167 | 74 | 93 |
| 6 | צ'כיה צ'כיה | אנגלית | לייק מלאווי | "Friend of a Friend" | חברה של חבר | 2 | 242 | 157 | 85 |
| 7 | הונגריה הונגריה | הונגרית | יוצי פפאי | "Az én apám" | אבי | 12 | 97 | 65 | 32 |
| 8 | בלארוס בלארוס | אנגלית | זנה | "Like It" | לאהוב את זה | 10 | 122 | 78 | 44 |
| 9 | סרביה סרביה | סרבית | נבנה בוז'וביץ' | "Kruna" | כתר | 7 | 156 | 91 | 65 |
| 10 | בלגיה בלגיה | אנגלית | אליוט | "Wake Up" | מתעורר | 13 | 70 | 50 | 20 |
| 11 | גאורגיה גאורגיה | גאורגית | אוטו נמסדזה | "Sul tsin iare" | המשך ללכת | 14 | 62 | 33 | 29 |
| 12 | אוסטרליה אוסטרליה | אנגלית | קייט מילר-היידקי | "Zero Gravity" | אפס כוח משיכה | 1 | 261 | 121 | 140 |
| 13 | איסלנד איסלנד | איסלנדית | הטארי | "Hatrið Mun Sigra" | השנאה תנצח | 3 | 221 | 70 | 151 |
| 14 | אסטוניה אסטוניה | אנגלית | ויקטור קרון | "Storm" | סערה | 4 | 198 | 65 | 133 |
| 15 | פורטוגל פורטוגל | פורטוגזית | קונאן אוזיריס | "Telemóveis" | טלפונים ניידים | 15 | 51 | 8 | 43 |
| 16 | יוון יוון | אנגלית | קתרין דוסקה | "Better Love" | אהבה טובה יותר | 5 | 185 | 131 | 54 |
| 17 | סן מרינו סן מרינו | אנגלית | סרהאט | "Say Na Na Na" | תגיד נה נה נה | 8 | 150 | 26 | 124 |
השיר של סן מרינו כולל שלוש מילים בטורקית.
מדינות משתתפות > חצי גמר 2

חצי גמר זה התקיים ב־16 במאי והשתתפו בו 18 מדינות, ובו הצביעו גם המדינות הבאות המשתתפות אוטומטית בגמר: גרמניה, איטליה והממלכה המאוחדת.
בחלק האומנותי הופיעו ליאור סושרד ולהקת שלוה עם השיר "A Million Dreams" (מיליון חלומות), מתוך הסרט "האמן הגדול מכולם".
בסיום המופע הוגרלו המדינות לחלק הראשון והשני של הגמר במרכז התקשורת אשר הוקם במתחם האקספו בהנחיית נדב אמבון.
| סדר | מדינה | שפה | אמן | שיר | תרגום | מקום | ניקוד | שופטים | קהל |
| --- | --- | --- | --- | --- | --- | --- | --- | --- | --- |
| 1 | ארמניה ארמניה | אנגלית | סרבוק | "Walking Out" | עוזבת | 16 | 49 | 26 | 23 |
| 2 | אירלנד אירלנד | אנגלית | שרה מקטרנן | "22" | 22 | 18 | 16 | 13 | 3 |
| 3 | מולדובה מולדובה | אנגלית | אנה אודובסקו | "Stay" | הישאר | 12 | 85 | 58 | 27 |
| 4 | שווייץ שווייץ | אנגלית | לוקה האני | "She Got Me" | היא גרמה לי | 4 | 232 | 95 | 137 |
| 5 | לטביה לטביה | אנגלית | קרוסל | "That Night" | הלילה ההוא | 15 | 50 | 37 | 13 |
| 6 | רומניה רומניה | אנגלית | אסתר פאוני | "On a Sunday" | ביום ראשון | 13 | 71 | 47 | 24 |
| 7 | דנמרק דנמרק | אנגלית וצרפתית | לאונורה | "Love Is Forever" | אהבה זה לתמיד | 10 | 94 | 53 | 41 |
| 8 | שוודיה שוודיה | אנגלית | יון לונדוויק | "Too Late For Love" | מאוחר מדי לאהבה | 3 | 238 | 150 | 88 |
| 9 | אוסטריה אוסטריה | אנגלית | פאנדה | "Limits" | גבולות | 17 | 21 | 21 | 0 |
| 10 | קרואטיה קרואטיה | אנגלית וקרואטית | רוקו בלאז'ביץ' | "The Dream" | החלום | 14 | 64 | 26 | 38 |
| 11 | מלטה מלטה | אנגלית | מיקלה פאצ'ה | "Chameleon" | זיקית | 8 | 157 | 107 | 50 |
| 12 | ליטא ליטא | אנגלית | יורי וקלנקו | "Run With The Lions" | רוץ עם האריות | 11 | 93 | 16 | 77 |
| 13 | רוסיה רוסיה | אנגלית | סרגיי לזרב | "Scream" | צעקה | 6 | 217 | 93 | 124 |
| 14 | אלבניה אלבניה | אלבנית | יונידה מאליצ'י | "Ktheju Tokës" | חזור אל ארצך | 9 | 96 | 38 | 58 |
| 15 | נורווגיה נורווגיה | אנגלית וסאמית | קיינו | "Spirit in the Sky" | רוח בשמיים | 7 | 210 | 40 | 170 |
| 16 | הולנד הולנד | אנגלית | דאנקן לורנס | "Arcade" | ארקייד | 1 | 280 | 140 | 140 |
| 17 | מקדוניה הצפונית מקדוניה הצפונית | אנגלית | תמרה טודבסקה | "Proud" | גאה | 2 | 239 | 155 | 84 |
| 18 | אזרבייג'ן אזרבייג'ן | אנגלית | צ'ינגיז מוסטפייב | "Truth" | אמת | 5 | 224 | 103 | 121 |
מדינות אחרות > מדינות שפרשו מהתחרות

בולגריה בולגריה – ב-15 באוקטובר 2018, רשות השידור הבולגרית BNT הודיעה שהיא תפרוש מהתחרות בגלל בעיות תקציב.
אוקראינה אוקראינה – ב-27 בפברואר 2019, רשות השידור האוקראינית UA:PBC הודיעה שהיא תפרוש מהתחרות בשל "פוליטיזציה" של תחרות הקדם אירוויזיון האוקראיני. הזמרת הזוכה בקדם האירוויזיון האוקראיני, מארוב, נדרשה לבטל את סיבוב הופעותיה ברוסיה - אחרת לא תוכל לייצג את אוקראינה באירוויזיון. זאת בשל היחסים המתוחים בין המדינות. בהמשך פרסמה הזמרת את התנצלותה על כך שלא תייצג את מדינתה באירוויזיון. היא הסבירה שפרט לביטול הופעותיה ברוסיה, נדרשה לשמש כ"דוברת" של מדיניות אוקראינה כלפי רוסיה, ושאם תסטה מהמסרים אותם תרצה הטלוויזיה האוקראינית להעביר לעולם, היא תיאלץ לספוג קנסות כבדים בהתאם לחוזה מול ה-UA:PBC. הטלוויזיה האוקראינית פנתה אל להקת Freedom Jazz ולהקת קזקה, אשר זכו במקום שני ושלישי בהתאמה, אך גם אלה סירבו לקבל את החוזה.
מדינות אחרות > מדינות שהשתתפו בעבר אך לא בשנה זו

אנדורה אנדורה – רשות השידור באנדורה RTVA בחנה את האפשרות לחזור לתחרות לאחר 10 שנות היעדרות. כישלונות להעפיל לגמר התחרות יחד עם עלויות כספיות גבוהות הובילו להחלטה שלא לשוב לתחרות גם בשנה זו. השתתפותה האחרונה של אנדורה הייתה באירוויזיון 2009
בוסניה והרצגובינה בוסניה והרצגובינה – ב-25 במאי 2018, הודיעה רשמית שלא תחזור לתחרות בשנה זו בשל הסנקציות שקיבלה מהאיחוד האירופי. ההשתתפות האחרונה של בוסניה והרצגובינה הייתה באירוויזיון 2016.
טורקיה טורקיה – ב-4 באוגוסט הודיעה רשות השידור הטורקית TRT שלא תחזור לתחרות השנה. ההשתתפות האחרונה של טורקיה הייתה באירוויזיון 2012.
לוקסמבורג לוקסמבורג – ב-21 ביולי הודיעה רשות השידור הלוקסמבורגית RTL, כי לא תחזור לתחרות השנה. ההשתתפות האחרונה של לוקסמבורג הייתה באירוויזיון 1993.
מונקו מונקו – ב-17 באוגוסט הודיעה מונקו, כי לא תחזור לתחרות השנה. התחרות האחרונה שמונקו השתתפה הייתה באירוויזיון 2006.
סלובקיה סלובקיה – ב-31 במאי 2018 הודיעה סלובקיה כי לא תחזור לתחרות השנה. ההשתתפות האחרונה של סלובקיה הייתה באירוויזיון 2012.
מדינות אחרות > מדינות שאינן חברות באיגוד השידור האירופי

ליכטנשטיין ליכטנשטיין – ערוץ הטלוויזיה הראשי במדינה, 1FLTV, הודיע בנובמבר 2017 כי בכוונתו להצטרף לתחרות החל משנת 2019. למרות זאת, ב-26 ביולי 2018, 1FLTV הודיעה שהיא לא תעשה את הופעת הבכורה השנה עקב מותו הפתאומי של מנהל הערוץ, פיטר קולבל.
קוסובו קוסובו – למרות ההתעניינות של קוסובו להשתתף באירוויזיון, קוסובו לא תוכל להשתתף באירוויזיון זה משום שגוף השידור הציבורי שלה אינו חבר מלא באיגוד השידור האירופי. Magazina.al הודיע שאיגוד השידור האירופי דן על הצטרפותה של קוסובו לתחרויות האירוויזיון ותתקיים הצבעה על כך ביוני 2019.
מבצעים חוזרים בתחרות

| מדינה | מבצע | שנים קודמות | מקום |
| --- | --- | --- | --- |
| מקדוניה הצפונית מקדוניה הצפונית | תמרה טודבסקה | 2004 (כזמרת ליווי) | 14 |
| מקדוניה הצפונית מקדוניה הצפונית | תמרה טודבסקה | 2008 | 11 (חצי גמר) |
| מקדוניה הצפונית מקדוניה הצפונית | תמרה טודבסקה | 2014 (כזמרת ליווי) | 13 (חצי גמר) |
| ליטא ליטא | יורי וקלנקו | 2013 (כזמר ליווי) | 22 |
| ליטא ליטא | יורי וקלנקו | 2015 (כזמר ליווי) | 18 |
| סן מרינו סן מרינו | סרהאט | 2016 | 12 (חצי גמר) |
| רוסיה רוסיה | סרגיי לזרב | 2016 | 3 |
| הונגריה הונגריה | יוצי פפאי | 2017 | 8 |
| סרביה סרביה | נבנה בוז'וביץ' | 2007 (אירוויזיון הילדים) | 3 |
| סרביה סרביה | נבנה בוז'וביץ' | 2013 (כחלק מ-Moje 3) | 11 (חצי גמר) |
מגישי הניקוד

אוסטריה אוסטריה - פיליפ הנסה
אוסטרליה אוסטרליה - אלקטריק פילדס (מקום שני בקדם של אוסטרליה ב-2019)
אזרבייג'ן אזרבייג'ן - פאיק אגייב
אלבניה אלבניה - אנדריי שאהו
בלארוס בלארוס - מריה וסילביץ'
בלגיה בלגיה - דוד ז'נמוט
גאורגיה גאורגיה - גאגא אבאשיבזה (חלק מההרכב Iriao שייצג את גיאורגיה באירוויזיון 2018)
גרמניה גרמניה - ברברה שנברגר
דנמרק דנמרק - ראסמוסן (הנציג הדני באירוויזיון 2018)
הולנד הולנד - אמה וורטלבוייר
הממלכה המאוחדת הממלכה המאוחדת - ראיין קלארק-נייל
יוון יוון - קונסטנטינוס קרמיטרודיס (Gus G)
ישראל ישראל - יזהר כהן (הנציג הישראלי בשנת 1985 וזוכה אירוויזיון 1978)
ליטא ליטא - אנדריוס מאמונטובאס (נציג ליטא ב-2006 כחלק מההרכב LT united)
נורווגיה נורווגיה - אלכסנדר ריבאק (נציג נורווגיה ב-2018 וזוכה אירוויזיון 2009)
סלובניה סלובניה - ליאה סירק (נציגת סלובניה באירוויזיון 2018)
סן מרינו סן מרינו - מוניקה פברי
ספרד ספרד - ניאבס אלברס
פולין פולין - מטאוש שימקוביאק
צרפת צרפת - יוליה מולקחו
רומניה רומניה - איליינקה (חלק מהצמד שייצג את רומניה באירוויזיון 2017)
רוסיה רוסיה - איוון בסונוב (זוכה האירוויזיון למוזיקאים צעירים בשנת 2018)
שוודיה שוודיה - אריק סעדה (הנציג השוודי באירוויזיון 2011)
שווייץ שווייץ - סינפלוס (נציגי שווייץ באירוויזיון 2012)
מחאות פוליטיות > קריאות לחרם לפני האירוע

לאור קיומה של התחרות בישראל, ובפרט כאשר עוד הייתה אפשרות שהתחרות תתקיים בירושלים, רבים מתומכי תנועת החרם על ישראל (BDS) קראו למדינותיהם להחרים את התחרות בשל מדיניות ישראל כלפי הפלסטינים בגדה המערבית וברצועת עזה. בין הקוראים לחרם היו מפלגת הירוקים האוסטרלית, שין פיין האירית, מפלגת השמאל השוודית וכן אנשי בידור רבים, בהם צ'ארלי מקגטיגן, זוכה אירוויזיון 1994. רשות השידור האיסלנדית RUV קיימה דיון בנושא בתגובה לעצומה שכללה 23 אלף חתימות. בסופו של דבר, אף מדינה לא פרשה מן התחרות כתגובה לקריאות לחרם על ישראל.
מחאות פוליטיות > מסר פוליטי בשידור חי

חברי להקת "הטארי", שייצגה את איסלנד באירוויזיון, נופפו בדגלי פלסטין בשלב הצגת הנקודות מהציבור. הלהקה, שמגדירה עצמה כ"הרכב טכנו BDSM אנטי-קפיטליסטי", התבטאה בעבר בעד החרמת האירוויזיון בישראל לטענתם בשל הפרות זכויות אדם בעזה, אך בהמשך אמרו כי ינצלו את הבמה להעברת מסר. לאחר מכן, המאבטחים בגרין רום (חדר האמנים) לקחו מחברי המשלחת את הדגלים. הצעד של הלהקה ספג גינויים רבים, כולל מאיגוד השידור האירופאי, ובאיסלנד עצמה. עם זאת, לא נעשה דבר בנושא ואיסלנד אישרה השתתפות באירוויזיון 2020. מאוחר יותר נודע שאיסלנד נקנסה ב-5000 אירו.
על גבה של רקדנית של הזמרת האמריקאית מדונה, שהופעת אורח שלה נכללה בשלב ההצבעה בתחרות, היה דגל פלסטין לצד רקדן אחר עם דגל ישראל על גבו. הדבר נגד את חוקי האירוויזיון הדורשים מהמשתתפים להימנע מהצהרות פוליטיות.
במהלך הגשת ניקוד השופטים המקצועיים פתחו נציגי מספר מדינות בברכה "ערב טוב אירוויזיון", בניגוד לפרוטוקול ("ערב טוב ישראל / תל אביב") שבו נהגו נציגי יתר המדינות.
מחאות פוליטיות > פעילות טרור

לקראת מועד האירוויזיון החל סבב לחימה מול חמאס ("אירועי גן סגור"), שכרך גם איומים על ירי רקטות לעבר תל אביב. עקב זאת, הייתה היערכות לאפשרות לפינוי לאזור מוגן גם בעת השידור החי.
ב-14 במאי 2019, הדף להזרמת השידור החי של ערוץ כאן חינוכית הושחת בידי האקרים, בזמן השידור החי של האירוויזיון, והוחלף בסרטון המציג איום על תקיפת טילים מתוכננת על מתחם האירוויזיון. לאחר סיום המשדר, לאחר שטופל המקרה והוחזר הנגן המקורי, האתר הותקף בשנית והוחלף הנגן בעבור "כאן 11", "כאן חינוכית" ודף השידור החי המיועד למשדר האירוויזיון שהחליף זמנית את דף השידור הרגיל של "כאן 11". כמו כן, נוצר שידור חי פיקטיבי המתחזה ל"כאן" ביוטיוב ולשידור האירוויזיון, שבעקבות המתקפה החליף מאוחר יותר את הנגן המקורי בדף השידור של האירוויזיון באתר "כאן". "כאן" פנו ליוטיוב בבקשה למחוק את החשבון המתחזה.
בעקבות זאת, דווח על ידי "כאן" כי העניין ייבדק על ידה וע"י איגוד השידור האירופי, במבזק ששודר מיד לאחר התחרות. מאוחר יותר, נמסרה הודעה רשמית על ידי "כאן": "נראה כי הערב במהלך חצי הגמר הראשון נפרץ אתר כאן למספר דקות. אנו מאמינים כי המסרים לא נצפו על ידי אנשים רבים. איגוד השידור האירופאי וכאן תאגיד השידור הישראלי רואים בנושא אבטחת סייבר חשיבות רבה והנושא נמצא בבדיקה".
האלבום הרשמי > מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  אוסטרליה | מצעד האלבומים האוסטרלי | - |
|  אוסטרליה | מצעד המוזיקה האוסטרלי | 13 |
|  גרמניה | GfK – טופ 100 | 2 |
|  הממלכה המאוחדת | מצעד האלבומים הבריטי | - |
|  הממלכה המאוחדת | חברת המצעדים הרשמית | 8 |
ישראל באירוויזיון 2019

נציג ישראל בתחרות קובי מרימי נבחר במסגרת התוכנית "הכוכב הבא לאירוויזיון" בתום הגמר שנערך ב-12 בפברואר 2019. השיר שייצג את ישראל - "Home" - נחשף במשדר מיוחד, שהועבר גם הוא בכאן 11.
מתמודדות שזכו להכרה לפני התוכנית הן שפיטה, כיתריה שהשתתפה גם בתוכנית "The Four" כמה חודשים לפני כן, ומאיה בוסקילה. בגמר התוכנית, זכתה מאיה בוסקילה במקום הרביעי, שפיטה במקום השלישי וכיתריה וקובי במקומות השני והראשון בהתאמה.
כמו כן, להקת שלוה, הכוללת בעלי לקויות שונות שהתמודדה בתוכנית ופרשה בגלל החשש מחילול שבת בייצוג ישראל באירוויזיון, הופיעה בחצי הגמר השני.
השיר Soldi שייצג את איטליה וסיים במקום השני קיבל פופולריות בישראל והגיע למקום הראשון במצעד מדיה פורסט.
ראו גם

אירוויזיון למקהלות 2019
אירוויזיון הילדים 2019